ພັກຝ່າຍຄ້ານຮຽກຮ້ອງ ໃຫ້ມີການເລືອກຕັ້ງໃໝ່ ໃນເອຕີໂອເປຍ
ການເລືອກຕັ້ງໃນມື້ວັນອາທິດ ຜ່ານມານີ້ ແມ່ນເຕັມໄປດ້ວຍ ການຂົ່ມຂູ່ແລະການສໍ້ໂກງຄະແນນສຽງ.
ຜູ້ນຳພັກຝ່າຍຄ້ານໃນເອທິໂອເປຍ ໄດ້ປະຕິເສດບໍ່ຍອມຮັບເອົາຜົນການ ເລືອກຕັ້ງສະພາແຫ່ງຊາດທີ່ພັກລັດຖະບານໄດ້ຮັບໄຊຊະນະຢ່າງຖ້ວມລົ້ນ ແລະ ຮຽກຮ້ອງໃຫ້ຈັດການເລືອກຕັ້ງໃໝ່ ທ່ານ HAILU SHAWL ຜູ້ນຳຂອງພັກສາມັກຄີປະຊາຊົນຊາວເອທິໂອເປຍ ກ່າວຕໍ່ພວກນັກຂ່າວໃນວັນພຸດມື້ນີ້ວ່າ ການເລືອກຕັ້ງໃນມື້ວັນອາທິດຜ່ານມານີ້ ແມ່ນເຕັມໄປດ້ວຍການຂົ່ມຂູ່ແລະການສໍ້ໂກງຄະແນນສຽງ ທັງສະຫະລັດແລະສະຫະພາບຢູໂຣບ ຕ່າງກໍກ່າວວ່າ ເປັນທີ່ປາກົດວ່າການເລືອກ ຕັ້ງໃນເອທິໂອເປຍ ບໍ່ໄດ້ມາຕະຖານຂອງນາໆຊາດ ກ່ຽວກັບການ ປ່ອນບັດທີ່ເສລີ ແລະຍຸຕິທຳນັ້ນ ຜົນການນັບຄະແນນສຽງລ່າສຸດຂອງຄະນະກຳມະການເລືອກຕັ້ງເອທິໂອເປຍສະແດງ ໃຫ້ເຫັນວ່າ ພັກລັດຖະບານປະສົມ EPRDF ໄດ້ຊະນະບ່ອນນັ່ງ ຢ່າງນ້ອຍ 499 ບ່ອນ ໃນສະພາແຫ່ງຊາດຂອງເອທິໂອເປຍ ຄື 93% ຂອງຈຳນວນບ່ອນນັ່ງທັງໝົດ ປຽບໃສ່ ພັກຝ່າຍຄ້ານທີ່ໃຫຍ່ທີ່ສຸດຂອງເອທິໂອເປຍ ຄືພັກ MEDREK ທີ່ໄດ້ຊະນະບ່ອນນັ່ງ ແຕ່ພຽງບ່ອນດຽວເທົ່ານັ້ນ